ઓલિમ્પિક્સમાં 'યોગ'ને એડ કરવાના પ્રયાસો
- ૨૦૧૬માં બ્રાઝિલમાં યોજાઈ રહેલી ઓલિમ્પિક્સમાં યોગને સમાવેશની પ્રક્રિયા ચાલી રહી છે. ઓલિમ્પિક કમિટી યોગના આસનો માટેની હરીફાઈને માન્યતા આપે એ માટપ્રયત્નો કરી રહી છે.
સ્વાસ્થ્ય જાળવવા માટે યોગને સર્વોત્તમ વિકલ્પ ઠરાવનારા ઘણા છે. ઘરઘરાઉ યોગાસનો કરનારાથી માંડી પ્રોફેશનલ ક્લાસિસનું ચલણ પણ હવે ઘણું વધ્યું છે. આપણી અમદાવાદી જનતા માટે જ્યારે ગાંઠિયારથના ગાંઠિયા, રાયપુરના ભજીયા, ઓનેસ્ટની પાઉંભાજી કે પછી વીએસના મસ્કાબન જીવનશૈલીમાં ઘણા મહત્ત્વપૂર્ણ છે ત્યારે જાણકારોએ યોગ તરફ વળવાની સલાહ આપી હોય એવા અનેક છે. યોગનો વ્યાપ ફક્ત ભારત સુધી જ સિમીત નથી અને પાશ્ચાત્ય સંસ્કૃતિમાં એનું મહત્ત્વ અત્યારે અનેરું છે. જોકે હવે એવી શક્યતા ઊભી થઈ છે કે યોગને હરીફાઈ તરીકે ઓલિમ્પિક્સમાં જોવા મળે અને કદાચ બાબા રામદેવના ચેલાઓ ચંદ્રકો જીતીને ભારતના આધિપત્યને એક રમતમાં તો ફરી ગૂંજતું કરી નાખે.
યુએસએ યોગ નામની એક સંસ્થાએ યોગને સ્પર્ધાત્મક સ્વરૃપે ૨૦૧૬માં બ્રાઝિલના રિયો દિ જાનેરોમાં યોજાઈ રહેલી ઓલિમ્પિક્સમાં સમાવવામાં આવે એની ભલામણ કરી છે. આ સંસ્થાએ ઇન્ટરનેશનલ યોગ ફેડરેશનની સ્થાપના કરી બીજી સંસ્થાઓને જોડાવાનું કહ્યું છે અને ઓલિમ્પિક કમિટી યોગના આસનો માટેની હરીફાઈને માન્યતા આપે એ માટે દબાણ કરવામાં આવે એવી ઇચ્છા બતાવી છે. હરીફાઈમાં જુદા-જુદા આસનોને સમાવી યોગ્યતાના આધારે હરીફોને પોઇન્ટ્સ આપવામાં આવે એવા નિયમો ઘડવામાં આવે એમ પણ યુએસએ યોગ સાથે સંકળાયેલા લોકોનું કહેવું છે. સંસ્થા માને છે કે યોગ પ્રત્યે વધુમાં વધુ લોકો આકર્ષાય એ માટે ઓલિમ્પિક્સમાં એને સમાવવામાં આવે તો ઘણી મદદ મળી રહે.
જોકે યોગ અને આધ્યાત્મ એકમેક સાથે સંકળાયેલા છે અને યોગ શીખવનારા અમુક લોકો માને છે કે જો યોગ એક હરીફાઈ આવે તો આધ્યાત્મ પ્રત્યેનો અભિગમ નજરઅંદાજ થાય. આધ્યાત્મ એકાંત અને શાંત વાતાવરણમાં કરવામાં આવવું જોઈએ અને આ રીતે હરીફાઈમાં એને સમાવવું એ અયોગ્ય ગણાય એવું પણ તેઓ માને છે. અમુક જાણકારોનું એમ પણ કહેવું છે કે યોગ અમુક સમય માટે કરવામાં આવે તો જ શ્રેષ્ઠ પરિણામ આપે છે અને પ્રેક્ટિસ માટે એને જરૃરિયાત કરતા વધુ સમય માટે કરવાથી મનની શાંતિ માટેની પ્રક્રિયાઓમાં ખલેલ પહોંચશે.